कटक जंक्शन रेलवे स्टेशन
1893 से 1896 की अवधि के दौरान, 1,287 कि॰मी॰ (800 मील) लंबे ईस्ट कोस्ट स्टेट रेलवे का निर्माण और यातायात के लिए खोला गया था। इसमें ब्राह्मणी, कथाजोड़ी, कुआखाई, महानदी (ओडिशा की सबसे लंबी नदी) और बिरूपा जैसी नदियों के कुछ सबसे बड़े पुलों के निर्माण की आवश्यकता थी। कटक स्टेशन 1899 में भारतीय रेलवे संजाल से जुड़ा था। कटक रेलवे स्टेशन से निकटतम हवाई अड्डा बीजू पटनायक अंतर्राष्ट्रीय हवाई अड्डा, भुवनेश्वर है। कटक रेलवे स्टेशन से भुवनेश्वर हवाई अड्डे की दूरी 29.3 किलोमीटर है।
ख़ोतान
ख़ोतान या होतान () मध्य एशिया में चीन के शिनजियांग प्रांत के दक्षिण-पश्चिमी भाग में स्थित एक शहर है जो ख़ोतान विभाग की राजधानी भी है। इसकी आबादी सन् २००६ में १,१४,००० अनुमानित की गई थी। ख़ोतान तारिम द्रोणी में कुनलुन पर्वतों से ठीक उत्तर में स्थित है। कुनलुन शृंखला में ख़ोतान पहुँचने के लिए तीन प्रमुख पहाड़ी दर्रे हैं - संजु दर्रा, हिन्दु-ताग़ दर्रा और इल्ची दर्रा - जिनके ज़रिये ख़ोतान हज़ारों सालों से भारत के लद्दाख़ क्षेत्र से व्यापारिक और सांस्कृतिक सम्बन्ध बनाए हुए था। यह शहर टकलामकान रेगिस्तान के दक्षिण-पश्चिमी छोर पर स्थित है लेकिन दो शक्तिशाली नदियाँ इसे सींचती हैं - काराकाश नदी और योरुंगकाश नदी। ख़ोतान में मुख्य रूप से उइग़ुर लोग बसते हैं।